范仲成約非晚過穎昌留數日因鄧兵還追用前韻寄之
作者：鄒浩
朝代：宋

paragraphs: 勿歎卞和猶抱玉，勿嘲揚雄未丹轂。
由來識拔須待時，阨窮不是男兒辱。
相逢相别竟匆匆，賴有好詩藏敝簏。
居然成誦想英標，殺馬無因愧持祿。
還家青鏡覽形容，鞍上豈徒消髀肉。
故人要我泛西湖，萬頃瀰漫浸天淥。
坐中寂寞欠車公，只應冒雪歌黄竹。
從今塵榻掃南窗，日俟高車起耕牧。
懸知樂事與衆分，把琖追論燈下菊。